Edilul urmează să fie prezentat Judecătoriei Slatina, cu propunerea arestării preventive pe 30 de zile.



Potrivit unui comunicat de presă remis vineri de procurorii Parchetului Slatina, începând cu octombrie 2016, primarul a început să o ameninţe pe secretara Primăriei Izvoarele, Mihaela-Aurelia Zorlescu, pentru a o determina să pună viza de control financiar preventiv propriu pe documente de plată care nu respectau dispoziţiile Ordinului Ministrului Finanţelor Publice 923/2014.



Anchetatorii spun că Florian Constantin a ameninţat-o pe femeie atât direct, cât şi prin intermediul unor interpuşi.

De asemenea, o altă metodă de constrângere folosită de primar a fost întocmirea de referate pentru presupuse abateri disciplinare.



”Constrângerea exercitată de către suspect s-a manifestat atât prin efectuarea de ameninţări directe cu un rău pe care persoana vătămată l-ar fi suportat în situaţia în care nu-şi punea viza de control financiar preventiv propriu pe documente de plată, ameninţări efectuate în mod direct ori prin persoane interpuse, cât şi prin întocmirea de referate având ca scop declanşarea unor pretinse acţiuni disciplinare, cu privire la persoana vătămată”, se arată în comunicat.

La începutul lunii iunie, primarul comunei Izvoarele a fost achitat de Judecătoria Slatina, într-un dosar în care era acuzat de abuz în serviciu, magistraţii constatând că fapta nu este prevăzută de legea penală. Trimis în judecată în acelaşi dosar, a fost achitat şi omul de afaceri Sorin Păduraru, acuzat de complicitate la abuz în serviciu.

În acest dosar, chiar reprezentantul Parchetului Slatina a cerut judecătorului achitarea inculpatului

Procurorii îl acuzau pe Florian Constantin că, în anul 2013, a angajat patrimonial comuna Izvoarele, printr-un contract de împrumut, ce a fost încheiat cu încălcarea dispoziţiilor Legii 273/2006 privind finanţele publice locale, referitoare la condiţiile de contractare a împrumuturilor interne, pentru realizarea de investiţii publice de interes local.

Prin activitatea desfăşurată, inculpatul a obţinut nelegal fonduri pentru finanţarea lucrării de construcţii vizând Proiectul „Campus Şcolar la Şcoala de Arte şi Meserii Izvoarele, jud. Olt”, prejudiciul adus comunei Izvoarele ridicându-se la 216.002 lei.

Banii au venit de la omul de afaceri Sorin Păduraru, a cărui firmă obţinuse executarea lucrării de investiţii.